CELEX: 32014D0863
Language: hr
Date: 2014-12-01 00:00:00
Title: Provedbena odluka Vijeća 2014/863/ZVSP od 1. prosinca 2014. o provedbi Odluke 2013/798/ZVSP o mjerama ograničavanja protiv Srednjoafričke Republike

2.12.2014   
            
            
               HR
            
            
               Službeni list Europske unije
            
            
               L 346/52
            
         PROVEDBENA ODLUKA VIJEĆA 2014/863/ZVSP
   od 1. prosinca 2014.
   o provedbi Odluke 2013/798/ZVSP o mjerama ograničavanja protiv Srednjoafričke Republike
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 31. stavak 2.,
   uzimajući u obzir Odluku Vijeća 2013/798/ZVSP od 23. prosinca 2013. o mjerama ograničavanja protiv Srednjoafričke Republike (1), a posebno njezin članak 2.c.,
   budući da:
   
               (1)
            
            
               Vijeće je 23. prosinca 2013. donijelo Odluku 2013/798/ZVSP.
            
         
               (2)
            
            
               Odbor za sankcije koji je osnovan na temelju Rezolucije Vijeća sigurnosti Ujedinjenih naroda („RVSUN”) 2127 (2013) ažurirao je 4. studenoga 2014. informacije o tri osobe s popisa osoba i subjekata koji podliježu mjerama koje su nametnute stavcima 30. i 32. RVSUN-a 2134 (2014).
            
         
               (3)
            
            
               Prilog Odluci 2013/798/ZVSP trebalo bi stoga na odgovarajući način izmijeniti,
            
         DONIJELO JE OVU ODLUKU:
   Članak 1.
   Prilog Odluci 2013/798/ZVSP zamjenjuje se Prilogom ovoj Odluci.
   Članak 2.
   Ova Odluka stupa na snagu na dan objave u Službenom listu Europske unije.
   
      Sastavljeno u Bruxellesu 1. prosinca 2014.
      
         
            Za Vijeće
         
         
            Predsjednica
         
         B. LORENZIN
      
   
   
      (1)  SL L 352, 24.12.2013., str. 51.
   
   
      PRILOG
      
         
            „PRILOG
            POPIS OSOBA IZ ČLANKA 2.a TE OSOBA I SUBJEKATA IZ ČLANKA 2.b
            A.   Osobe
            1.   François Yangouvonda BOZIZÉ (pseudonim: a) Bozize Yangouvonda )
            Datum rođenja: 14. listopada 1946.
            Mjesto rođenja: Mouila, Gabon.
            Državljanstvo: Srednjoafrička Republika.
            Adresa: Uganda.
            Ostale informacije: ime majke je Martine Kofio.
            Datum uvrštenja na popis UN-a: 9. svibnja 2014.
            Informacije iz sažetka razloga za uvrštavanje na popis Odbora za sankcije:
            Bozize je uvršten na popis 9. svibnja 2014. na temelju stavka 36. Rezolucije 2134 (2014) zbog ‚sudjelovanja u ili pružanja potpore radnjama koje podrivaju mir, stabilnost ili sigurnost SAR-a’.
            
               Dodatne informacije
            
            Bozize je zajedno sa svojim pristašama potaknuo napad na Bangui 5. prosinca 2013. Od tada je nastavio pokušavati provoditi operacije destabiliziranja kako bi se održale napetosti u glavnom gradu SAR-a. Bozize je navodno osnovao paravojnu skupinu anti-Balaka prije nego što je pobjegao iz SAR-a 24. ožujka 2013. Bozize je u priopćenju pozvao svoje paravojne snage da nastave sa zločinima protiv sadašnjeg režima i islamista. Bozize je navodno pružao financijsku i materijalnu potporu pripadnicima paravojnih snaga koji rade na destabiliziranju tranzicije koja je u tijeku i na vraćanju Bozizea na vlast. Većina pripadnika anti-Balake su pripadnici srednjoafričkih oružanih snaga koji su se nakon državnog udara raspršili po ruralnim područjima te ih je Bozize potom reorganizirao.
            Bozize i njegovi pristaše nadziru više od polovice anti-Balaka jedinica. Snage odane Bozizeu naoružane su jurišnim puškama, minobacačima i raketnim bacačima te sve više sudjeluju u napadima odmazde na muslimansko stanovništvo SAR-a. Stanje u SAR-u ubrzano se pogoršalo nakon napada snaga paravojne skupine anti-Balaka u Banguiju 5. prosinca 2013. u kojem je smrtno stradalo više od 700 osoba.
            2.   Nourredine ADAM (pseudonim: a) Nureldine Adam; b) Nourreldine Adam; c) Nourreddine Adam; d) Mahamat Nouradine Adam)
            Oznaka: a) general; b) ministar sigurnosti; c) glavni direktor ‚Izvanrednog odbora za obranu demokratskih postignuća’.
            Datum rođenja: a) 1970. b) 1969. c) 1971. d) 1. siječnja 1970.
            Mjesto rođenja: Ndele, Srednjoafrička Republika.
            Državljanstvo: Srednjoafrička Republika. Br. putovnice: D00001184.
            Adresa: Birao, Srednjoafrička Republika.
            Datum uvrštenja na popis UN-a: 9. svibnja 2014.
            Informacije iz sažetka razloga za uvrštavanje na popis Odbora za sankcije:
            Nourredine je uvršten na popis 9. svibnja 2014. na temelju stavka 36. Rezolucije 2134 (2014) zbog ‚sudjelovanja u ili pružanja potpore radnjama koje podrivaju mir, stabilnost ili sigurnost SAR-a’.
            
               Dodatne informacije
            
            Noureddine je jedan od izvornih vođa Seleke. Utvrđeno je da je bio i general i predsjednik jedne od oružanih pobunjeničkih skupina Seleke, Središnjeg PJCC-a, skupine službeno poznate pod nazivom ‚Konvencija domoljuba za pravdu i mir’ čiji je akronim priznat i kao CPJP. Kao bivši vođa ‚fundamentalističke’ odcijepljene skupine Konvencije domoljuba za pravdu i mir (CPJP/F) bio je vojni koordinator ex-Séléke za vrijeme ofenziva u sklopu prethodne pobune u Srednjoafričkoj Republici između početka prosinca 2012. i ožujka 2013. Bez Noureddinove pomoći i bliskih odnosa sa specijalnim snagama Čada, Seleka vjerojatno ne bi mogla preoteti vlast od bivšeg predsjednika SAR-a Francoisa Bozizea.
            Od imenovanja Catherine Sambe-Panze privremenom predsjednicom 20. siječnja 2014. bio je jedan od glavnih organizatora taktičkog povlačenja ex-Séléke u Sibutu s ciljem provedbe njegova plana za stvaranje muslimanskog uporišta na sjeveru zemlje. On je jasno poticao svoje snage da se opiru naredbama prijelazne vlade i vojnih vođa Misije međunarodne potpore u Srednjoafričkoj Republici pod vodstvom Afrike (MISCA). Noureddine aktivno vodi ex-Seleku, bivše postrojbe Seleke koje je Djotodia navodno raspustio u rujnu 2013., te vodi operacije protiv kršćanskih područja i nastavlja pružati znatnu potporu i vodstvo ex-Seleki koja djeluje u SAR-u.
            Nourredine je također uvršten na popis 9. svibnja 2014. na temelju stavka 37. točke (b) Rezolucije 2134 (2014) zbog ‚uključenosti u planiranje, vođenje ili poduzimanje radnji kojima se krši međunarodno pravo o ljudskim pravima ili međunarodno humanitarno pravo, ovisno o slučaju.’
            
               Dodatne informacije
            
            Nakon što je Séléka preuzela kontrolu nad Banguijem 24. ožujka 2013., Nourredine Adam imenovan je ministrom za sigurnost, zatim glavnim direktorom ‚Izvanrednog odbora za obranu demokratskih postignuća’ (Comité extraordinaire de défense des acquis démocratiques – CEDAD, obavještajna služba SAR-a koja više ne postoji). Nourredine Adam koristio je CEDAD kao svoju osobnu političku policiju koja je izvršila brojna proizvoljna uhićenja, mučenja i masovna pogubljenja. Osim toga, Nourredine je bio jedna od ključnih osoba iza krvave operacije u području Boy Rabe. U kolovozu 2013. postrojbe Seleke zauzele su Boy Rabe, područje SAR-a koje se smatralo uporištem pristaša Francoisa Bozizea i njegove etničke skupine. Pod izgovorom da traže skrovišta oružja, postrojbe Seleke navodno su ubile brojne civile te su krenule u pljačkaški pohod. Kada su se ti napadi proširili na druga područja, tisuće stanovnika pohrlile su u međunarodnu zračnu luku koja se zbog prisutnosti francuskih postrojbi smatrala sigurnim mjestom, te su zauzele uzletno-sletnu stazu.
            Nourredine je također uvršten na popis 9. svibnja 2014. na temelju stavka 37. točke (d) Rezolucije 2134 (2014) zbog ‚pružanja potpore oružanim skupinama ili kriminalnim mrežama putem nezakonitog iskorištavanja prirodnih resursa’.
            
               Dodatne informacije
            
            Početkom 2013. Nourredine Adam imao je važnu ulogu u mrežama financiranja ex-Séléke. Putovao je u Saudijsku Arabiju, Katar i Ujedinjene Arapske Emirate kako bi prikupio sredstva za prethodnu pobunu. Bio je i posrednik za čadski lanac trgovine dijamantima koji je djelovao između Srednjoafričke Republike i Čada.
            3.   Levy YAKETE (pseudonim: a) Levi Yakite; b) Levy Yakété; c) Levi Yakété)
            Datum rođenja: a) 14. kolovoza 1964. b) 1965.
            Mjesto rođenja: Bangui, Srednjoafrička Republika.
            Državljanstvo: Srednjoafrička Republika.
            Adresa: Nantes, Francuska.
            Ostale informacije: ime oca je Pierre Yakété, a ime majke Joséphine Yamazon.
            Datum uvrštenja na popis UN-a: 9. svibnja 2014.
            Informacije iz sažetka razloga za uvrštavanje na popis Odbora za sankcije:
            Yakete je uvršten na popis 9. svibnja 2014. na temelju stavka 36. Rezolucije 2134 (2014) zbog ‚sudjelovanja u ili pružanja potpore radnjama koje podrivaju mir, stabilnost ili sigurnost SAR-a’
            
               Dodatne informacije
            
            Yakite je 17. prosinca 2013. postao političkim koordinatorom novoosnovanog Narodnog pokreta otpora za reformu pobunjeničke skupine anti-Balaka Srednjoafričke Republike. Bio je izravno uključen u odluke pobunjeničke skupine koja je sudjelovala u radnjama koje su podrivale mir, stabilnost i sigurnost u SAR-u, a posebno 5. prosinca 2013. i nakon tog datuma. Osim toga, ta je skupina zbog takvih radnji izričito izdvojena u rezolucijama 2127, 2134 i 2149. Yakite je optužen da je naređivao uhićenja osoba povezanih sa Selekom, pozivao na napade na osobe koje ne podupiru predsjednika Bozizea i regrutirao mlade pripadnike paravojnih snaga za napade mačetama na osobe koje su protiv režima. Budući da je nakon ožujka 2013. ostao u krugu osoba bliskih Françoisu Bozizéu, pridružio se Frontu za ponovno uspostavljanje ustavnog poretka u SAR-u (Front pour le Retour à l'Ordre Constitutionnel en CentrAfrique – FROCCA) čiji je cilj bio svrgnutog predsjednika vratiti na vlast svim potrebnim sredstvima.
            Krajem ljeta 2013. putovao je u Kamerun i Benin gdje je pokušao regrutirati osobe za borbu protiv Séléke. U rujnu 2013. pokušao je ponovno preuzeti kontrolu nad operacijama koje su vodili borci na strani Bozizéa u gradovima i selima u blizini Bossangoe. Yakété se sumnjiči i za poticanje dijeljenja mačeta mladim nezaposlenim kršćanima kako bi im se olakšali napadi na muslimane.
            B.   Subjekti”